b'\n_START_ARTICLE_\nMarij Osana\n_START_SECTION_\n\xc5\xbdivljenje in delo\n_START_PARAGRAPH_\nOsana je v Trstu obiskoval osnovno \xc5\xa1olo in gimnazijo. Od 15. leta dalje je med \xc5\xa1olskimi po\xc4\x8ditnicami prostovoljno delal v tr\xc5\xbea\xc5\xa1kih elektro podjetjih. Po maturi se je vpisal na pravno fakulteto v Gradcu. Leta 1901 naredil izpit iz opisne geometrije in od\xc5\xa1el na strojno-elektrotehni\xc5\xa1ki oddelek tehni\xc5\xa1ke visoke \xc5\xa1ole na Dunaju. Leta 1903 je opravil prvi dr\xc5\xbeavni izpit, med letom 1904 in 1905 pa v Gradcu odslu\xc5\xbeil voja\xc5\xa1ko leto in v decembru 1906 na Dunaju naredil 2. dr\xc5\xbeavni izpit (diplomo)._NEWLINE_Po diplomi je med letoma 1907 in 1914 slu\xc5\xbeboval na Direkciji po\xc5\xa1te in telegrafa v Trstu. V avgustu 1914 je \xc5\xa1el kot gradbeni vodja telegrafskega oddelka na fronto v Galicijo in bil od decembra 1914 do avgusta 1917 dodeljen poveljstvu 4. armade, kjer je imel prilo\xc5\xbenost uporabljati znanje elektrotehnike in specialno telegrafije, telefonije in radija. V avgustu 1917 je pri\xc5\xa1el kot telegrafski svetovalec (ravnatelj) na italijansko fronto in bil do februarja 1918 dodeljen nem\xc5\xa1ki komandi, nato do konca 1. svetovne vojne v 6. armadi, kjer je bil odgovoren za ves telegrafski in telefonski promet, isto\xc4\x8dasno pa je tudi pomagal pri obnovi uni\xc4\x8denega elekti\xc4\x8dnega omre\xc5\xbeja v Vidmu. Po italijanski okupaciji Primorske se je ob italijanskem sovra\xc5\xbenem odnosu do Slovencev umaknil v Jugoslavijo. V novembru 1918 je nastopil slu\xc5\xbebo kot vi\xc5\xa1ji gradbeni komisar pri novi po\xc5\xa1tni in telegrafski direkciji v Ljubljani, postal 1923 in\xc5\xa1pektor I. razreda, 1925 direktorjev pomo\xc4\x8dnik. Kot delegat ministrstva za po\xc5\xa1to in telegraf iz Beograda je sodeloval v komisiji za povra\xc4\x8dilo vojne \xc5\xa1kode v Parizu (1922-1923). V \xc5\xa1olskem letu 1926/1927 je predaval na \xc5\xa1oli za telegrafijo in telefonijo pri ministrstvu za po\xc5\xa1to v Beogradu._NEWLINE_Leta 1923 je za\xc4\x8del predavati na Tehni\xc5\xa1ki fakulteti v Ljubljani, postal 1928 izredni in bil od 1932-1957 redni profesor, v tem obdobju je bil ve\xc4\x8dkrat izvoljen za dekana._NEWLINE_Marij Osana je bil za\xc4\x8detnik izobra\xc5\xbeevanja in raziskovalnega dela na podro\xc4\x8dju telekomunikacij v Sloveniji. Ukvarjal se je tudi s polaganjem in meritvami podmorskih telekomunikacijskih kablov v Jadranskem morju. V letih 1922\xe2\x88\x921932 je uvedel in organiziral radiotelegrafsko in radiotelefonsko omre\xc5\xbeje za postaje Beograd, Ljubljano, Skopje in Zagreb. V letih 1928\xe2\x88\x921930 je vodil ureditev visokofrekven\xc4\x8dnega laboratorija v elektrotehni\xc4\x8dnem in\xc5\xa1titutu ljubljanske univerze. Leta 1932 pa je projektiral in vodil gradnjo oddajnika ljubljanske radijske postaje z oddajno mo\xc4\x8djo 5 kW v Dom\xc5\xbealah.'